<classify> DAKTARI bingwa wa magonjwa ya moyo nchini Burundi, Costantin Nyamuzangura ameiomba Serikali kuongeza kasi ya kuwaelimisha wananchi juu ya hatari ya ugonjwa wa kiharusi, huku akisema kama juhudi za haraka zisipochukuliwa, kuna uwezekano wa wananchi wengi kuugua ugonjwa huo.Dk Nyamuzangura aliyasema hayo hivi karibuni wakati wa maadhimisho ya Siku ya Kiharusi Duniani. Kiharusi ni ugonjwa unaotokana na kufa kwa chembe hai za ubongo, ambao husababisha mishipa inayopeleka damu kwenye ubongo kupasuka na kuziba.Alisema jamii inapaswa kuwa na ufahamu juu ya magonjwa yasiyoambukiza kama moyo na mifumo ya damu ambayo yamekuwa tishio katika miaka ya hivi karibuni. Kiharusi ni ugonjwa hatari.Hauambukizi, hivyo watu wakipewa elimu ya kutosha, kukawa na uelewa, wanaweza kukabiliana nao, alisema. Ugonjwa huo, kwa mujibu wa Shirika la Afya Duniani WHO, watu milioni 17 hufariki duniani kila mwaka kutokana na kiharusi.Aliongeza kuwa, ni vyema pia wagonjwa wakafahamu dalili za awali za ugonjwa huo ambazo ni pamoja na mgonjwa kuchanganyikiwa, maumivu ya kichwa yanayokwenda sambamba na kupoteza fahamu kwa vipindi na kutapika, ganzi katika viungo vya uso, mkono na mguu na hasa vikiwa vya upande mmoja wa mwili, kupata shida ya kuona kwa jicho moja au yote, kupata shida ya kutembea vikichanganyika na kizunguzungu na kukosa mpangilio wa matendo ya mwili.Athari za kiharusi zinaweza kuwa ni za muda mrefu. Kulingana na muda uliopita kabla ya kuugundua na kuutibu ugonjwa huu, mtu anaweza kupata ulemavu wa muda mfupi au wa kudumu.Pamoja na madhara ya kiharusi, mgonjwa anaweza kupata msongo wa mawazo, kupooza, maumivu kwenye mikono na miguu yanayoongozeka baada ya viungo hivyo kufanya kazi au kutokea mabadiliko ya hali ya hewa na kadhalika.Daktari mwingine bingwa, Marc Nimburanira, alisema kiharusi ni tishio kwa Burundi, hivyo watu wanapaswa kujikinga kwa kufanya mazoezi mara kwa mara, kupunguza ulaji wa mafuta hasa mafuta yanayotokana na wanyama, lakini pia kuacha ulevi na zinaa  <topic>: KITAIFA 